Maailman huonoin ihminen

**Maailman huonoin ihminen** () on vuonna 2021 ensi-iltansa saanut kansainvälisesti tuotettu romanttinen musta komediaelokuva, jonka on ohjannut Joachim Trier. Se on Trierin ”Oslo-trilogian” kolmas osa.

*Maailman huonoin ihminen* sai maailmanensi-iltansa Cannesin elokuvajuhlilla 2021, jossa Renate Reinsve palkittiin parhaan naisnäyttelijän palkinnolla. Elokuva oli ehdolla parhaan kansainvälisen elokuvan ja parhaan alkuperäiskäsikirjoituksen Oscar-palkintoihin vuoden 2022 gaalassa. Teos oli Suomessa elokuvalevityksessä sen englanninkielisellä nimellä *The Worst Person in the World*. Sitä kävi Suomessa elokuvissa katsomassa 15 440 henkilöä vuonna 2022. Televisioesityksessä ja Yle Areenassa teos on ollut katsottavissa nimellä *Maailman huonoin ihminen*.

## Juoni
Oslolainen lääketieteen opiskelija Julie vaihtaa alaa ensin psykologiaan ja sitten valokuvaukseen. Lähestyessään kolmeakymmentä ikävuottaan hän aloittaa suhteen Aksel Willmanin kanssa, joka on häntä viisitoista vuotta vanhempi sarjakuvataiteilija. Nyt kirjoittamisesta kiinnostunut Julie viettää viikonlopun Akselin kanssa tämän vanhempien luona. Aksel ehdottaa perheen perustamista, mutta Julie on epävarma. Kävellessään kotiin Akselin kirjanjulkistamistilaisuudesta Julie kuokkii hääjuhlassa ja tapaa Eivindin, joka on barista. Huolimatta siitä, että molemmat ovat parisuhteessa, he viettävät yön yhdessä vitsaillen ja jakaen intiimejä asioita, mutta pidättäytyvät seksistä. He kertovat toisilleen vain etunimensä ennen eroamistaan.

Julie kirjoittaa feminismiä ja suuseksiä käsittelevän novellin, joka tekee vaikutuksen Akseliin. Aksel rohkaisee häntä julkaisemaan sen verkossa, missä se saa huomiota. Julie juhlii 30-vuotissyntymäpäiväänsä eronneen äitinsä luona, mutta hänen isänsä jättää tulematta vedoten selkäkipuun. Muutamaa päivää myöhemmin Julien siskopuoli paljastaa vahingossa, että heidän isänsä oli todellisuudessa katsomassa siskon jalkapalloturnausta Julien syntymäpäivänä. Isä keksii tekosyitä välttääkseen Akselin kutsun tulla vierailemaan heidän luonaan Oslossa. Työskennellessään kirjakaupassa Julie kohtaa Eivindin ja tämän tyttöystävän Sunnivan. Illallisella Akselin veljen ja kälyn kanssa Aksel valittaa poliittisesti epäkorrektin *Gaupe*-sarjakuvansa (suom. *Ilves*) silotellusta elokuvasovituksesta, jolloin Julie tuntee itsensä tylsistyneeksi ja sivuutetuksi. Seuraavana aamuna hän haaveilee päivästä Eivindin kanssa ja rakastumisesta. Samana päivänä hän lopettaa suhteensa Akseliin.

Eivind eroaa Sunnivasta – joka on pakkomielteisen tietoinen sosiaalisesta oikeudenmukaisuudesta ja ilmastonmuutoksesta – koska kokee tämän elämäntavan rajoittavaksi. Julie ja Eivind muuttavat yhteen. Eivindin isännöimillä pienillä kutsuilla yksi ystävistä löytää Eivindin kätkemät taikasienet, joita Julie nauttii saaden hallusinaatioita. Seuraavana yönä Julie tunnustaa Eivindille tuntevansa olonsa kotoisaksi tämän seurassa. Akselin veli kohtaa myöhemmin Julien tämän työpaikalla ja paljastaa, että Akselilla on parantamaton haimasyöpä. Myöhemmin Eivind löytää Julien kirjoittaman novellin. Olettaen sen olevan elämäkerrallinen hän kysyy siitä Julielta ja kehuu tekstiä. Akselia koskevista uutisista yhä järkyttynyt Julie kieltää asian vihaisesti ja suhtautuu Eivindiin alentuvasti.

Julie huomaa olevansa raskaana ja epäröi kertoa Eivindille. Hän vierailee Akselin luona sairaalassa, missä Aksel ilmaisee kuolemanpelkonsa mutta vakuuttaa yhä rakkauttaan Julieta kohtaan. Julie tunnustaa raskautensa, ja vaikka Aksel vakuuttaa, että Juliesta tulisi hyvä äiti, Julie on silti peloissaan. Palattuaan kotiin hän kertoo raskaudesta Eivindille todeten, ettei kumpikaan heistä halunnut lapsia ja että hän tarvitsee aikaa päättääkseen, pitääkö lapsen. Hän viettää enemmän aikaa Akselin kanssa tämän kunnon heiketessä, vieraillen tämän lapsuudenpaikoilla ja valokuvaten häntä. Aksel harmittelee toivovansa paluuta heidän entiseen yhteiseen elämäänsä. Myöhemmin Julie saa puhelinvastaajaansa viestin Akselin veljeltä, joka kertoo, ettei Aksel todennäköisesti selviä yöstä. Julie kävelee kaduilla koko yön ja katsoo auringonnousua tullen tunteidensa murtamaksi Akselin oletetun kuoleman vuoksi. Käydessään suihkussa hän saa keskenmenon.

Jonkin ajan kuluttua Julie työskentelee elokuvan kuvauspaikalla valokuvaajana. Hän valokuvaa näyttelijää ja näkee myöhemmin tämän ulkona Eivindin ja vauvan kanssa. Palattuaan kotiin hän alkaa muokata päivän kuvia.

## Näyttelijät

## Lähteet

## Aiheesta muualla
* Virallinen sivusto 
*